**Referat**

|  |
| --- |
| **Møde:** Sundhedsdirektørernes Forretningsudvalg**Tid**: Tirsdag den 8. oktober 2024 kl. 13.00-15.00**Sted:** Teams-møde**Deltagere:** Søren Aalund, Maj Skårhøj, Tue von Påhlman, BenteGraversen, Peter Hvid Paulsen, Thomas Haugaard, Haukur Thorsteinsson**Gæster:** **Afbud:** Mikkel Grimmeshave (erstattes af Maj Skårhøj)  |

# Opfølgning på møder

Sundhedsdirektørernes Forretningsudvalg drøfter relevante møder siden sidst, herunder:

* Fælles Forretningsudvalg den 2. september
* KKR Nordjylland den 20. september
* Strategisk Sundhedsforum og kommunalt formøde den 1. oktober
* Sundhedspolitisk Samling den 4. oktober

## Indstilling:

Det indstilles at Sundhedsdirektørernes Forretningsudvalg:

* Drøfter om de nævnte møder giver anledning til opfølgning i regi af Sundhedsdirektørernes Forretningsudvalg.

***Referat:***

*Sundhedsdirektørernes Forretningsudvalg fulgte op på de nævnte møder. Der var enighed om, at Sundhedspolitisk Samling var et vellykket arrangement, der gav en god dialog og gensidig forståelse.*

# Opfølgning på regeringsudspil til sundhedsreform

Der lægges op til en drøftelse i Sundhedsdirektørernes Forretningsudvalg om hvorvidt [regeringens udspil til sundhedsreform](https://www.ism.dk/nyheder/2024/september/regeringen-vil-flytte-sundhedsvaesenet-taettere-paa-med-ny-reform) giver anledning til yderligere fælleskommunal eller tværsektoriel behandling. Reformudspillet har været eller vil blive behandlet på:

* KKR Nordjylland den 20. september (kort orientering)
* Strategisk Sundhedsforum (herunder kommunalt formøde) den 1. oktober 2024
* Sundhedspolitisk Samling den 4. oktober 2024
* Sundhedssamarbejdsudvalget den 24. oktober 2024.
* KKR Nordjylland den 22. november (ønske om en ”opdatering på sundhedsreformen”)

Der lægges yderligere op til en drøftelse af hvorvidt der ses behov for nordjysk fælleskommunal interessevaretagelse ift. reformudspillet.

## Indstilling:

Det indstilles at Sundhedsdirektørernes Forretningsudvalg:

* Drøfter om der er behov for yderligere fælleskommunal/tværsektoriel behandling af regeringens udspil til en kommende sundhedsreform.

***Referat:***

*Sundhedsdirektørernes Forretningsudvalg besluttede, at KKR-sekretariatet tager kontakt til KL for en konkretisering af, hvordan perioden frem mod sundhedsreformens ikrafttræden ser ud. For nuværende ses der ikke behov for at arrangere yderligere møder til behandling af reformen.*

# Forberedelse af kommende møder

Sundhedsdirektørernes Forretningsudvalg drøfter kommende møder med henblik på eventuel forberedelse af sager, sagsgange og fælleskommunale perspektiver.

Sundhedssamarbejdsudvalget den 24. oktober 2024:

Den foreløbige dagsorden til Sundhedssamarbejdsudvalget er i overskriftsform som følger:

* Temadrøftelse: Temadrøftelse om ”Gode overgange og den ældre medicinske patient”. Punktet forventes indledt med tre korte oplæg, og vil have deltagelse af Patientinddragelsesudvalget.
* Sundhedsreform og opfølgning på Sundhedspolitisk Samling 2024
* Kapacitetsvurdering af lægedækningsområdet – 3. kvartal 2024
* Lægedækning på Mors
* Godkendelse af samarbejdsaftale om fælles hjælpemidler til respiratorpatienter i eget hjem
* Nyt fra Sundhedsklyngerne: Oplæg fra Klynge Nord vedr. pilotprojekt mellem Frederikshavn Kommune og Almenpsykiatrisk Afdeling Nord

Fælles Forretningsudvalg 28. oktober 2024:

Den foreløbige dagsorden til Fælles Forretningsudvalg er i overskriftsform som følger:

* Punkter til Strategisk Sundhedsforum den 21. november
* Punkter til Sundhedssamarbejdsudvalget den 9. december
* Sundhedsreformen
* Godkendelse af guide for elektronisk kommunikation mellem den kommunale sundhedstjeneste og almen praksis
* Afrapportering: Revideret aftale vedr. børn og unge med sindslidelser
* Organisering/igangsætning af arbejdsgrupper
* Orientering fra den tværsektorielle arbejdsgruppe vedr. dobbeltdiagnose omkring visitationsforum
* Orientering fra følgegruppen vedr. samarbejdsaftale om indlæggelse og udskrivelse
* Gensidig orientering vedr. budget/budgetlægning

## Indstilling:

Det indstilles at Sundhedsdirektørernes Forretningsudvalg:

* Afgiver eventuelle bemærkninger til kommende møder

***Referat:***

*Sundhedsdirektørernes Forretningsudvalg drøftede de kommende møder. På det kommende møde i Fælles Forretningsudvalg er der ønske om at vende implementeringsplanen for Region Nordjyllands tiltag i budget 2025 om glukosemålere til borgere med diabetes.*

*Ift. den fremadrettede behandling af sundhedsreformen er det væsentligt at udveksle viden tværsektorielt og særligt fokusere på den kommende overgangsperiode frem mod reformens ikrafttrædelse.*

# Snitflader mellem forretningsudvalg ift. digitale løsninger

Den 17. september 2024 holdt formandskaberne for henholdsvis Fælles Forretningsudvalg og Forretningsudvalget for nordjysk eSundhed (Anne Krøjer, Eva Sejersdal og Søren Aalund samt sekretariater) et fællesmøde. Formålet var en dialog om koordinering og ansvarsområder mellem forretningsudvalgene, da udvalgene har sager med relevans for begge udvalg, ligesom begge udvalg arbejder op imod Strategisk Sundhedsforum. Der blev ikke ført et formelt referat fra mødet, men det blev bl.a. besluttet at:

* Der arbejdes på et matchende årshjul og sagsflow på tværs af forretningsudvalgene
* Forretningsudvalget for eSundhed kan med fordel gøre mere brug af SSF, herunder via orienteringer fra formandskabet på SSF-dagsordenen (på tilsvarende vis som orienteringer fra Fælles Forretningsudvalg)
* Jævnlige koordinerende møder mellem de to forretningsudvalgs formandskaber.
* Opmærksomhed på koordinering mellem sekretariater

**Indstilling:**

Det indstilles at Sundhedsdirektørernes Forretningsudvalg:

* Tager orienteringen til efterretning.

***Referat:***

*Sundhedsdirektørernes Forretningsudvalg tog orienteringen til efterretning. I forlængelse af orienteringen drøftede Sundhedsdirektørernes Forretningsudvalg betydningen af den kommende sundhedsreform for det videre arbejde med eSundhed. Der var et ønske om, at Forretningsudvalget for eSundhed, når indholdet af sundhedsreformen og tilhørende lovgivning er mere på plads, drøfter reformens betydning for det videre nordjyske arbejde med eSundhed; behandlingen af emnet i Forretningsudvalget for eSundhed skal danne basis for en efterfølgende behandling i Strategisk Sundhedsforum.*

# Ny overenskomst for almen praksis

Den 12. september 2024 indgik RLTN og PLO en aftale om fornyelse af overenskomsten for almen praksis. Aftalen træder i kraft pr. 1. januar 2025 og er denne gang kun en 1-årig aftale, hvilket skyldes den kommende sundhedsreform. Aftalen afventer endelig godkendelse ved urafstemning hos PLO’s medlemmer og godkendelse i RLTN.

Den samlede forhandlingsaftale kan findes på [Danske Regioners hjemmeside](https://www.regioner.dk/media/mtfcpzfi/forhandlingsaftale-plo-rltn-2025.pdf), og vedlagt som bilag er en kort orientering fra KL om hovedelementer i aftalen (dette bilag er tidligere sendt til den kommunale sundhedsdirektørkreds). Udover et løft af den årlige økonomiske ramme gældende allerede fra 2024 kan bl.a. bemærkes, at:

* Aftalen indfører en ordning om fasttilknytning af praktiserende læger på bosteder (meget lig den eksisterende ordning med faste læger på plejecentre). Dette tiltag indgår også i regeringens udspil til en sundhedsreform.
* Aftalen indeholder tiltag om forbedret datadeling; journalnotater fra almen praksis skal deles, så patienter og sundhedspersoner, som måtte have patienten i behandling, fra udgangen af 2026 kan finde journalnotater fra almen praksis på sundhed.dk. Delingen vil give patienterne større indblik i eget forløb samt understøtte patientsikkerheden ved sektorovergange.
* Aftalen understøtter bedre lægedækning i hele landet. For at understøtte lægedækning i lægedækningstruede områder, afsættes der bl.a. midler til øget kronikerhonorar i lægedækningstruede områder, samt en pulje på 20 mio. kr. til lokale rekrutteringsindsatser (puljen kan søges af regioner og samarbejdspartnere, f.eks. kommuner).

**Indstilling:**

Det indstilles at Sundhedsdirektørernes Forretningsudvalg:

* Tager orienteringen til efterretning.

***Referat****:*

*Sundhedsdirektørernes Forretningsudvalg tog orienteringen til efterretning. Fællessekretariatet er i dialog med KL om hvilke kommunale opgaver og ændringer overenskomsten giver, og der kan på den baggrund sendes en orientering til den kommunale sundhedsdirektørkreds (forventeligt primo/medio november).*

# Udvikling af drejebog for tværsektorielle udbud

Fælles Forretningsudvalg godkendte den 16. juni 2023, at der udvikles en fælles drejebog for tværsektorielle udbud. Beslutningen skete på baggrund af erfaringer med udbud om urologiske produkter, og de potentialer der mere generelt ses i fælles udbud. Det er aftalt, at når udkast til drejebogen er udviklet, skal udkastet forelægges Fælles Forretningsudvalg.

Der har efterfølgende været dialog med repræsentanter fra Mariagerfjord Kommune og Aalborg Kommune om fremgangsmåde for udvikling af drejebogen. I den forbindelse blev materiale fra Region Midtjylland og Region Syddanmark afventet og indhentet (materialet beskrev dog udelukkende udlignings/beregningsmodeller og ikke en decideret drejebog). Arbejdet med drejebogen har desværre været præget af flere afbrydelser (bl.a. grundet vakance i fællessekretariatet i foråret 2024), og arbejdet med drejebogen har derfor været sat i bero i en periode. I forbindelse med genoptagelse af opgaven har fællessekretariatet vendt med Søren Aalund, hvorvidt opgaven skal genoptages nu eller afvente den kommende sundhedsreform i kraft af de justeringer reformen kan medføre ift. bl.a. ny struktur, opgaveflytninger, justeret ansvar for behandlingsredskaber og hjælpemidler mm.

På den baggrund ønskes en vurdering fra Sundhedsdirektørernes Forretningsudvalg, om hvorvidt udarbejdelse af drejebog for tværsektorielle udbud skal genoptages nu eller udskydes. Såfremt arbejdet ikke ønskes genoptaget nu, bør dette følges op af en behandling i Fælles Forretningsudvalg, da den oprindelige beslutning om drejebogen er truffet der.

**Indstilling:**

Det indstilles at Sundhedsdirektørernes Forretningsudvalg:

* Beslutter om arbejdet med udvikling af drejebog for tværsektorielle udbud skal genoptages.

***Referat:***

*Der var enighed om, at arbejdet med udvikling af en drejebog for tværsektorielle udbud skal genoptages på trods af sundhedsreformen. Der skal dog være fokus på, at arbejdet med drejebogen ikke skal være af omfattende karakter, ligesom der er opmærksomhed på, at drejebogen ikke i sig selv kan afklare bl.a. de problemstillinger der kan være i eventuelle fælles udbud med skævt fordelte økonomiske gevinster.*

*Det blev derudover aftalt, at KKR-sekretariatet forhører sig hos KL omkring eventuelle krav/forventninger om tværsektorielle udbud (jf. tidligere økonomiaftaler).*

# Orientering om fælleskommunal forespørgsel vedr. evt. udfordringer på området for Vederlagsfri Fysioterapi

På mødet i Sundhedsdirektørernes Forretningsudvalg den 2. september 2024 blev det besluttet at gennemføre en hurtig afdækning af eventuelle udfordringer med borgere, som sættes ned i vederlagsfri fysioterapibehandling.

Sekretariatet har efterfølgende bedt sundhedsdirektørkredsen om en kort tilbagemelding på om det er et problem man oplever lokalt, om dette har haft betydning på søgning efter kommunale træningstilbud efter SEL §86, samt om man oplever andre udfordringer på området af fælleskommunal interesse.

På baggrund af sekretariatets henvendelse er 10 af de 11 kommuner vendt tilbage (kommunale tilbagemeldinger fremgår af vedlagte bilag), og det modtagne input tegner ikke umiddelbart et billede af, at der er tale om et strukturelt problem med nedsættelse af borgeres vederlagsfri fysioterapibehandling. Kommunerne oplister herudover en række opmærksomhedsområder; herunder særligt ventelisteproblematikker udløst af den nye overenskomst på området.

Den nye overenskomst for vederlagsfri fysioterapi indgået mellem Danske Fysioterapeuter og Regionernes Lønnings- og Takstnævn trådte i kraft med indgangen til 2024 og er derfor i en indkøringsfase, hvilket kommunernes tilbagemeldinger også er et udtryk for.

Sekretariatet kan dermed ikke for nuværende konkludere, at der er tale om en form for systematik, men sekretariatet vil løbende have dialog med kommunerne om evt. særlige opmærksomhedsområder sideløbende med at Region Nordjylland monitorerer systematisk på området.

**Indstilling:**

Det indstilles at Sundhedsdirektørernes Forretningsudvalg:

* Tager orienteringen til efterretning.

***Referat:***

*Sundhedsdirektørernes Forretningsudvalg tog orienteringen til efterretning. Der var enighed om, at området fortsat skal følges tæt, herunder via tæt dialog med KL.*

# Eventuelt

***Referat:*** *Der var ingen bemærkninger under dette punkt.*

# Næste møde

Næste møde i Sundhedsdirektørernes Forretningsudvalg er den 15. november 2024. Mødet er planlagt som et fysisk møde.